26 Ka bonako fela, Mokaulengwe Munsterman o ne a ikuela kwa Lephateng la Puso le Bodumedi le kwa go Poresidente Anastasio Somoza García, mme seo ya nna matsapa a bophiri fela. Ka jalo, bakaulengwe ba ne ba fetola tsela e ba dirang dilo ka yone. Ba ne ba tswala Holo ya Bogosi, ba kopanela e le ditlhopha tse dinnye, ba emisa go rera mo mebileng, mme gone ba ne ba sa ntse ba rera molaetsa wa Bogosi. Ka yone nako eo, ba ne ba tsenya kopo kwa Kgotlatshekelong ya Makgaolakgang ya kwa Nicaragua gore e fedise thibelo eo. Makwalodikgang a ne a anamisa thata thibelo eo le dintlha tsa kopo ya bone, mme Kgotlatshekelo ya Makgaolakgang e ne ya dumela go reetsa kgetsi eo. Go ne ga felela ka eng? Ka Seetebosigo 19, 1953, Kgotlatshekelo ya Makgaolakgang e ne ya itsise phatlalatsa tshwetso e e neng e e dirile ka bongwefela jwa pelo, e e neng e bontsha gore ga e bone Basupi molato. Kgotlatshekelo e ne ya lemoga gore thibelo eo e ne e gatakile molaomotheo o o tlhomamisang kgololesego ya batho ya go bua le go dira, ya segakolodi le ya go bontsha se motho a se dumelang. Gape e ne ya laela gore go boe go nne le tirisano gareng ga puso ya Nicaragua le Basupi, fela jaaka pele.